Medicinska škola Varaždin

**UPUTE ZA PISANJE ESEJA IZ SOCIOLOGIJE**

**Jadranka Težački, prof.**

Esej je **književno-znanstvena forma pisanog izražavanja** u kojoj se problematizira određena teza i iznosi stav autora (učenika) prema određenom problemu ili zadanoj temi.

U predmetu *Sociologija* ova forma izražavanja je naročito prihvaćena jer je aktualnih tema mnogo i većina učenika ima određen stav prema nekom društvenom pitanju.

Ono što esej razlikuje od sastavka su elementi znanstvenosti u njemu. Dakle, uz to što iznosite stav o nekoj društvenoj temi, taj stav je potrebno potkrijepiti određenom ARGUMENTACIJOM (obrazloženjem) koju ćete naći u udžbeniku ili nekom internetskom izvoru. Najbolje je citirati ili parafrazirati određenog sociologa ili autora udžbenika. Kao što već znate, citat je doslovno navođenje nečijih riječi i stavlja se u navodnike, a parafraza je prepričavanje nečijih riječi.

Dakle, pazite da ne prepisujete cijele odlomke iz udžbenika, već neka vam polazište budu rečenica-dvije, a ostalo navedeno neka bude kombinacija prepričanog teksta i vašeg stava na određenu temu. Uspješno napisan esej je onaj koji ima dobro izbalansiran omjer prepisanog-prepričanog-osobnog.

Forma eseja je UVOD – RAZRADA – ZAKLJUČAK. Svaki početak odlomka potrebno je uvući i tako vizualno odvojiti od ostalih dijelova eseja.

U uvodu iznosite zašto je tema o kojoj pišete bitna i uvodite čitatelja u problematiku. U razradi iznosite stav i argumentirate ga. Zaključak podcrtava ono što je u argumentaciji. U njemu više nemojte nikoga citirati/parafrazirati.

Iznesite vlastiti stav, kakav god on bio. Možda postojeće teorije u udžbeniku ne zadovoljavaju vaše viđenje stvarnosti? Raspišite se. Minimalan broj riječi je 450, maksimalan 600. Esej pišite u bilježnicu, grafitnom olovkom. Natipkane i isprintane eseje neću priznavati. Naknadno predan esej donosi ocjenu manje.

Motivaciju nađite u udžbeniku i bilješkama s mojih satova i prezentacija. Naročito su zanimljiva pitanja koja se nalaze iza svake cjeline u udžbeniku (a prije sažetka).

Za sve eventualne nejasnoće stojim vam na raspolaganju!